****

**FOTO AKCIJAS**

**“JAUNIEŠI VAR – MŪSDIENU LATVIJAS JAUNIEŠA PORTRETS” NOLIKUMS**

1. **Vispārīgie jautājumi un foto stāstu akcijas mērķis**
	1. Nolikums nosaka kārtību, kādā tiek iesniegtas un novērtētas jauniešu fotogrāfijas jauniešu foto stāstu akcijā (turpmāk – foto akcija).
	2. Latvijas jaunieši ir spējīgi sasniegt daudz: kļūt par Olimpiskajiem čempioniem, būt atsaucīgi palīdzot līdzcilvēkiem, gūt balvas mācību olimpiādēs, būt izcili zinātnieki, mūziķi, mākslinieki, kļūt par Saeimas deputātiem, vadīt uzņēmumus un valsts iestādes, darboties sabiedriskās organizācijās, dziedāt un dejot, studēt, gatavot ēst. Jaunieši arī var nedarīt neko. Arī tādi ir mūsdienu Latvijas jaunieši.
	3. Foto akcijas mērķis ir atzīmēt Starptautisko jaunatnes dienu, atgādinot sabiedrībai un pašiem jauniešiem, ka viņi daudz ko var sasniegt savā vecumā, kā arī izveidot Latvijas jauniešu portretu galeriju – atainojot mūsdienu Latvijas jaunieti.
	4. Foto akcijā var piedalīties ikviens Latvijas pastāvīgais iedzīvotājs.
	5. Līdz ar dalību foto akcijā tiek apstiprināta piekrišana foto akcijas noteikumiem.
	6. Ja noteiktajā termiņā netiek saņemta neviena fotogrāfija, foto akcija uzskatāma par noslēgtu bez rezultātiem un netiek sludināta atkārtoti.
	7. Paziņojums par foto akciju un nolikums tiek publicēts mājas lapās: [www.jaunatneslietas.lv](http://www.jaunatneslietas.lv), [www.izm.gov.lv](http://www.izm.gov.lv), [www.draugiem.lv/jaunatneslietas](http://www.draugiem.lv/jaunatneslietas).
2. **Foto akcijas norises laiks un fotogrāfiju iesniegšanas kārtība**
	1. Fotogrāfijas foto akcijai jāiesniedz no 2013. gada 12.augusta līdz 2013. gada 23.augustam plkst.15.00 (pēc Latvijas laika).
	2. Lai piedalītos foto akcijā, jāaugšupielādē tīmekļa vietnē [www.draugiem.lv/jaunatneslietas](http://www.draugiem.lv/jaunatneslietas) sava vai kāda cita 13 – 25 gadus jauna jaunieša fotogrāfija. Fotogrāfijā redzamajam jaunieša vecumam jābūt atbilstošam 2013. gada 12. augusta dienā. Foto akcijas uzvarētājiem būs jāuzrāda personu apliecinošs dokuments, kas apliecina fotogrāfijā redzamā jaunieša vecumu.
	3. 13 – 25 gadus jauni Latvijas jaunieši var ievietot arī savu fotogrāfiju.
	4. Fotogrāfijas parakstā - jānorāda fotogrāfijā redzamā jaunieša vārds, vecums, dzīvesvieta (pilsēta/novads), un jaunieša lielākais dzīves sasniegums (piem., iemācījos gatavot picu, uzvarēju olimpiādē, noskrēju maratonu, u.tml.).
	5. Katrs dalībnieks var augšupielādēt neierobežotu skaitu fotogrāfijas, tomēr viena un tā paša jaunieša fotogrāfija (identiska vai citā rakursā) var tikt ievietota galerijā tikai vienu reizi. Ja tiks ievietotas vairākas fotogrāfijas, kurās attēlots viens un tas pats jaunietis, foto akcijas rīkotāji patur tiesības atstāt tikai pirmo augšupielādēto fotogrāfiju un pārējās attiecīgās fotogrāfijas izdzēst no galerijas.
	6. Ja fotogrāfijas augšupielādēšanas laikā rodas tehniskas problēmas, lūgums ziņot uz e-pasta adresi: jaunatneslietas@izm.gov.lv
	7. Foto akcijas rīkotājiem ir tiesības mainīt šī nolikuma noteikumus un foto stāstu akcijas apbalvojumus jebkurā laikā. Izmaiņu paziņošana tiks veikta tīmekļa vietnē www.draugiem.lv/jaunatneslietas un būs spēkā no to publicēšanas datuma.
	8. Dalībniekiem jāsaglabā attēlu kopijas oriģinālā formātā. Visiem dalībniekiem jābūt tehniskām iespējām iesniegt augstas izšķirtspējas fotogrāfijas. (Attēlu oriģināliem jābūt ar pietiekamu izšķirtspēju, lai tos varētu izdrukāt kā kvalitatīvas fotogrāfijas 50x70 cm formātā.)
3. **Vērtēšana un balvas**
	1. Portāla draugiem.lv lietotāji tiek aicināti balsot par foto akcijas darbiem, nospiežot pogu „Man patīk” no 2013.gada 12.augusta līdz 2013.gada 28.augusta plkst. 15.00 (pēc Latvijas laika). Foto akcijas rīkotāji fiksēs nodoto balsu skaitu 2013.gada 28.augustā plkst. 15.00 (pēc Latvijas laika) un noteiks trīs uzvarētājus.
	2. Foto akcijas balvas ir biļetes grupas „Hurts” koncerta apmeklējumam, kas notiks Rīgā 2013.gada 4.novembrī. Trīs foto akcijas uzvarētāji, kuru fotogrāfija saņems visvairāk tīmekļa vietnes lietotāju balsu, balvā saņems katrs pa divām biļetēm.
	3. Foto akcijas rezultāti tiks atspoguļoti tīmekļa vietnē www.draugiem.lv/jaunatneslietas, kā arī foto akcijas rīkotāji informēs uzvarētājus, izmantojot portāla draugiem.lv iekšējo pastu.
	4. Uzvarētāji balvas varēs saņemt, ierodoties personīgi SIA „Comperio” birojā Rīgā, Balasta dambī 58/2. Balvas pa pastu netiks sūtītas.
	5. Konkursa uzvarētāji piešķirto balvu nevar saņemt naudas izteiksmē.
4. **Fotogrāfiju diskvalifikācija**
	1. Foto akcijas rīkotājiem ir tiesības diskvalificēt un dzēst jebkuru fotogrāfiju no tīmekļa vietnes, kas neatbilst turpmāk minētajām prasībām. Dalībnieki garantē, ka augšupielādētās fotogrāfijas atbilst šādiem nosacījumiem:
		1. fotogrāfijas ievietotājs ir fotogrāfijas vienīgais īpašnieks un autors;
		2. fotogrāfijas ievietotājs ir tiesīgs publiskot foto akcijai iesniegto fotogrāfiju un stāstu;
		3. fotogrāfijā attēlotais jaunietis ir devis piekrišanu piedalīties akcijā;
		4. fotogrāfijā nav attēloti nekāda veida aizliegti, draudoši, naidu rosinoši, nepatiesi, maldinoši, aizvainojoši, apmelojoši, neslavu ceļoši, vulgāri, piedauzīgi, skandalozi, musinoši, pornogrāfiski vai zaimojoši motīvi;
		5. fotogrāfija nesatur nekāda veida materiālus, kas attēlo vai varētu rosināt darbības, kuras uzskatāmas par noziedzīgu nodarījumu vai par kuru izdarīšanu iestājas civiltiesiskā atbildība, vai ar kurām citā veidā tiek pārkāptas tiesību normas;
		6. fotogrāfija nav pretrunā ar autortiesībām, preču zīmēm, līgumtiesībām, trešās personas (fiziskas vai juridiskas) jebkāda cita veida intelektuālā īpašuma tiesībām un neaizskar personas privātās vai sabiedriskās dzīves tiesības; turklāt jūsu fotogrāfija neatspoguļo:
			1. trešajām personām piederošas preču zīmes;
			2. materiālus, kas aizsargāti ar trešajām personām piederošām autortiesībām.
	2. Dalībniekam nav atļauts izmantot fotogrāfijas, kuru izmantošanas tiesības ir nopirktas vai uz kurām ir iegūtas izmantošanas tiesības no attēlu datubāzēm.
5. **Izmantošanas tiesības**
	1. Izglītības un zinātnes ministrijas Sporta un jaunatnes departamentam ir tiesības bez maksas veikt fotogrāfiju vai to fragmentu pirmreizēju, atkārtotu un neierobežotu izmantošanu citos darbos, kā arī to izplatīšanu, reproducēšanu un publiskošanu jebkādā veidā vai citādu izmantošanu pēc saviem ieskatiem bez saskaņošanas ar fotogrāfijas un stāsta autoru.
	2. Fotogrāfijas ievietotājs piekrīt piedalīties foto akcijas reklāmas pasākumos un apstiprināt, ka fotogrāfijas autora vārdu, uzvārdu, fotogrāfiju un stāstu bez papildu atlīdzības drīkst izmantot reklāmas un veicināšanas pasākumos.
	3. Fotogrāfijas autors apņemas neizmantot personiskās tiesības, tajā skaitā uz autorību, vārdu un izlemšanu par darba izziņošanu, darba neaizskaramību, pretdarbību un darba atsaukšanu.